Jussi Meresmaa

Jussi Meresmaa (s. 21. maaliskuuta 1978) on suomalainen yrittäjä, frisbeegolfin vaikuttaja ja entinen ammattilaispelaaja. Hänet tunnetaan erityisesti Discmanian ja DiscGolfParkin perustajana sekä lajin kehittäjänä niin Suomessa kuin kansainvälisesti.

 Ura ja yrittäjyys 
Meresmaa on yksi suomalaisen sekä kansainvälisen frisbeegolfin merkittävimmistä vaikuttajista. Hän perusti vuonna 2006 Discmanian, josta on tullut yksi maailman tunnetuimmista frisbeegolfbrändeistä. Vuonna 2023 Discmania myytiin kansainväliselle House of Discs -konsernille, jossa Meresmaa toimii edelleen yhtiön hallituksen jäsenenä. Hän on myös kehittänyt DiscGolfPark-brändin, joka on toteuttanut satoja frisbeegolfratoja maailmanlaajuisesti. Meresmaa on myös itse suunnitellut 80 frisbeegolfrataa, joista tunnetuimmat ovat Tampereen frisbeegolfkeskus ja Nokia DiscGolfPark. Näillä radoilla kilpailtiin myös vuoden 2025 maailmanmestaruuskilpailut.

Meresmaa oli keskeisessä roolissa vuoden 2025 frisbeegolfin maailmanmestaruuskilpailujen järjestämisessä Tampereella ja Nokialla. Tapahtuma oli osallistuja- ja yleisömäärältään yksi kaikkien aikojen suurimmista frisbeegolftapahtumista.

Meresmaa on ollut mukana järjestämässä frisbeegolfin Euroopan-mestaruuskisoja kahteen kertaan: vuonna 2005 Tampereella ja Nokialla, sekä vuonna 2016 Oulussa. Tämän lisäksi Meresmaa on perustanut Euroopan alkuperäisen PDGA major-kilpailun, European Openin vuonna 2006. European Openista on vuosien varrella kasvanut Euroopan merkittävin ammattilaiskilpailu, ja se on järjestetty yhteensä 12 kertaa vuosina 2006–2024.

Lisäksi hän on perustanut ja johtanut Disc Golf World Touria (DGWT) vuosina 2016–2017, jolla oli merkittävä rooli lajin kansainvälisessä kasvussa. Hän on myös Yhdysvaltojen ja Euroopan välisen joukkuekilpailun, Presidents Cupin, perustaja.

Meresmaa on saanut uransa aikana useita tunnustuksia. Vuonna 2022 hänet valittiin vuoden yrittäjäksi Suomessa EY Entrepreneur of the Year -kilpailussa, jonka myötä hän edusti myös Suomea Monacossa järjestetyssä maailmanlaajuisessa EY World Entrepreneur Of The Year -kilpailussa. Paytrail valitsi hänet vuoden 2021 verkkokauppavaikuttajaksi. Vuonna 2025 Suomen frisbeegolfliitto myönsi Meresmaalle liiton korkeimman tunnustuksen, kultaisen ansiomerkin. Meresmaa valittiin vuonna 2025 Disc Golf Hall of Fameen tunnustuksena hänen pitkäaikaisesta työstään frisbeegolfin kehittäjänä.

 Urheilu-ura 
Meresmaa kilpaili ammattilaisena frisbeegolfissa vuosina 1998–2015. Hän on voittanut frisbeegolfin avoimen sarjan suomenmestaruuden vuosina 2000 ja 2001 sekä parifrisbeegolfin suomenmestaruuden vuosina 1998 ja 1999. Meresmaalla on myös hallussaan useita Suomen ennätyksiä kenttälajeista, erityisesti juniorivuosiltaan.

Lisäksi hänestä tuli ensimmäinen frisbeelajin avoimen luokan maailmanmestaruuden voittanut suomalainen, kun hän voitti pituusheiton maailmanmestaruuden vuonna 2008.

 Muut omistukset, liiketoiminta ja vaikuttaminen 
Meresmaa on osakkaana jääkiekon Liiga-joukkue Tapparassa.

Meresmaa toimii aktiivisesti frisbeegolfin edistämiseksi. Hän toimii konsulttina myös muille yrityksille ja mentoroi nuoria yrittäjiä erityisesti urheiluliiketoiminnan, kansainvälistymisen ja verkkokaupan saralla.

Meresmaa tuomittiin Ruotsissa elokuussa 2022 seksin ostamisesta toukokuussa 2022 Ruotsissa. Meresmaa jäi tuomion jälkeen välittömästi sivuun tehtävistään Discmania-yhtiössä.

 Lähteet 

 Aiheesta muualla 
 Jussi Meresmaa PDGA:n sivuilla

Luokka:Suomalaiset frisbeegolfaajat
Luokka:Suomalaiset yrittäjät
Luokka:Vuonna 1978 syntyneet
Luokka:Elävät henkilöt